**Работен документ на службите на Комисията**

**Оценка на Европейския консенсус за развитие от 2005 г., придружаваща инициативата „Предложение за нов Европейски консенсус за развитие“**

|  |
| --- |
| Резюме  |

Настоящият Работен документ на службите на Комисията (SWD) придружава Съобщението до Европейския парламент и Съвета относно „Предложение за нов Европейски консенсус за развитие“. В съответствие с пътната карта[[1]](#footnote-1) целта на Работния документ на службите на Комисията е да предостави преглед на резултатите от наличните оценки. По този начин в Работния документ на службите на Комисията се анализира степента, в която ЕС и неговите държави членки са привели своите политики и стратегии в съответствие с целите, ценностите и принципите на Европейския консенсус за развитие[[2]](#footnote-2), а също и преглед на степента, в която Консенсусът е направлявал възложените на ЕС дейности за сътрудничество за развитие и тяхното изпълнение.

Констатациите показват, че ЕС и държавите членки като цяло са включили в своите политики за развитие целите на Европейския консенсус за развитие, като например намаляване на бедността, устойчиво развитие и преследване на Целите на хилядолетието за развитие (ЦХР). В общи линии се наблюдава и съответствие с общите ценности на Консенсуса за зачитане на правата на човека, основните свободи, мира, демокрацията, доброто управление, равенството между половете, принципите на правовата държава, солидарността и справедливостта. Установена е значителна степен на съответствие между принципите на Консенсуса, като ангажираност и партньорство, политически диалог, участие на гражданското общество, включване на въпросите на пола и уязвимостта, и политиките на ЕС и държавите членки, въпреки че някои принципи невинаги са били последвани от ясно определени стратегии. По отношение на по-добрата съвместна работа ЕС и държавите членки проявиха висока степен на ангажираност към увеличаване на координацията и взаимното допълване, както и към подобряване на помощта и ефективността на развитието. Това се потвърждава от тяхната водеща роля на международни форуми и от конкретни стъпки за увеличаване на прозрачността, приобщаващите партньорства и координацията, която намира израз по-специално в значителен напредък в съвместното програмиране.

Данните показват практическата значимост и ефективността на Консенсуса при насочването на сътрудничеството на ЕС за развитие и приноса за неговите цели, по-специално намаляване на бедността особено чрез подкрепа за продоволствената сигурност, образованието и здравеопазването, както и за растежа, а именно чрез подкрепа за макроикономическата стабилност, търговията и инфраструктурата. По същия начин Консенсусът намери израз в диференциране на разпределението на ресурсите към най-нуждаещите се държави, използването на иновативни условия за помощ и засилен ангажимент за съгласуваност на политиките за развитие.

Според партньорските проверки на Комитета за подпомагане на развитието на Организацията за икономическо сътрудничество и развитие (ОИСР/КПР) Консенсусът е „важен стратегически успех“[[3]](#footnote-3) и „ключов фактор“[[4]](#footnote-4). Данните действително показват, че Консенсусът е имал добавена стойност за насърчаването на споделена и обща визия за сътрудничеството за развитие на ЕС и на държавите членки, а за новите държави членки той е оказал пряко влияние върху оформянето на техните политики за развитие. Консенсусът е имал важна роля и за насочването на сътрудничеството на ЕС за развитие, което все повече се адаптира към неговите приоритети и принципи. Консенсусът също така увеличава добавената стойност за ЕС, като позволява на Съюза да играе водеща роля, например при насърчаването на съвместното програмиране и при изразяването на възгледите на ЕС и на държавите членки по международни споразумения. Като цяло Консенсусът има ключова роля, като насърчава и дава нов импулс на политиката на ЕС за развитие.

1. <http://ec.europa.eu/smart-regulation/roadmaps/docs/2016_devco_003_european_consensus_on_development_en.pdf> [↑](#footnote-ref-1)
2. Достъпно на: http://eur-lex.europa.eu/LexUriServ/LexUriServ.do?uri=OJ%3AC%3A2006%3A046%3A0001%3A0019%3AEN%3APDF. [↑](#footnote-ref-2)
3. ОИСР/КПР, *Peer Review of the European Community* [*Партньорска проверка на Европейската общност*], 2007 г., достъпно на адрес: <http://www.oecd.org/dac/peer-reviews/38965119.pdf>, стр. 13. [↑](#footnote-ref-3)
4. ОИСР/КПР, *Peer Review of the European Union* [*Партньорска проверка на Европейския съюз*], 2012 г., достъпно на адрес: <http://www.oecd.org/dac/peer-reviews/50155684.pdf>, стр. 28. [↑](#footnote-ref-4)